খুনিকে রাষ্ট্রপতির ক্ষমা : লক্ষ্মীপুর পৌরসভার মেয়র ও ক্ষমতাসীন দলের বিতর্কিত নেতা আবু তাহেরের ছেলে এএইচএম বিপ্লবের ফাঁসির দণ্ডাদেশ রাষ্ট্রপতি কর্তৃক ক্ষমা করা ছিল এ বছরের সমালোচিত ঘটনার একটি। জেলা বিএনপির সাংগঠনিক সম্পাদক ও আইনজীবী অ্যাডভোকেট নুরুল ইসলামকে গত আওয়ামী লীগ সরকার আমলে ২০০০ সালের ১৮ সেপ্টেম্বর রাতে লক্ষ্মীপুর শহরের বাসা থেকে তাহেরের তিন ছেলে বিপ্লব, লাবু ও টিপু মিলে জবাই করে। এরপর লাশ টুকরো টুকরো করে বস্তায় ভরে মেঘনা নদীতে ফেলে দেয়। এ নারকীয় হত্যাযজ্ঞ তখন দেশজুড়ে তোলপাড় সৃষ্টি করেছিল। অ্যাডভোকেট নুরুল ইসলাম হত্যা মামলার ২০০৩ সালে দেয়া রায়ে বিপ্লবসহ পাঁচ আসামির মৃত্যুদণ্ড ও নয়জনের যাবজ্জীবন কারাদণ্ডের আদেশ দেন বিচারিক আদালত। বিপ্লব দীর্ঘদিন পলাতক থাকার পর গত ৪ এপ্রিল আদালতে আত্মসমর্পণ করে। এরপর তার বাবা আবু তাহের রাষ্ট্রপতির কাছে প্রাণভিক্ষা চেয়ে আবেদন করেন। এর প্রেক্ষিতে রাষ্ট্রপতি বিপ্লবের সাজা মওকুফ করেন এবং ১৪ জুলাই তা কার্যকর হয়। এই খবর দেশে ব্যাপক আলোড়ন সৃষ্টি করে। নিহত নুরুল ইসলামের বিধবা স্ত্রী রাশেদা ইসলাম এক প্রতিক্রিয়ায় এই সিদ্ধান্তে তীব্র ক্ষোভ প্রকাশ করে বলেন, খুনিকে মাফ করে দিয়ে রাষ্ট্রপতি তার স্ত্রী আইভী রহমানের (২১ আগস্ট গ্রেনেড হামলায় নিহত) খুনের বিচার চাওয়ার অধিকার হারিয়েছেন। ট্রান্সপারেন্সি ইন্টারন্যাশনাল বাংলাদেশও (টিআইবি) মনে করে, রাষ্ট্রপতি জিল্লুর রহমানের রাজনৈতিক বিবেচনায় মৃত্যুদণ্ডাদেশপ্রাপ্ত আসামিকে ক্ষমা করার ঘটনা আইনের শাসন প্রতিষ্ঠার অগ্রগতিকে বাধাগ্রস্ত করেছে।